b'\n_START_ARTICLE_\nFredrik Haslund\n_START_SECTION_\nAndre verdenskrig\n_START_PARAGRAPH_\nDa tyskerne invaderte Norge 9. april 1940 fulgte Haslund med stortingsmedlemmene under evakueringen til Elverum. Etter at Elverumsfullmakten ble vedtatt og Stortinget oppl\xc3\xb8st, valgte han \xc3\xa5 f\xc3\xb8lge med kongen, kronprinsen og regjeringen videre som sj\xc3\xa5f\xc3\xb8r og ordonnans. Den 17. april ble han av finansminister Oscar Torp utpekt til \xc3\xa5 lede evakueringen av Norges gullbeholdning til Storbritannia. Gullreservene var da allerede brakt i midlertidig sikkerhet i Norges Banks lokaler p\xc3\xa5 Lillehammer. At man faktisk lyktes med \xc3\xa5 bringe gullet til Storbritannia m\xc3\xa5 i stor grad tilskrives Haslunds handlekraft og evne til \xc3\xa5 improvisere._NEWLINE_Gullet ble fraktet med tog til \xc3\x85ndalsnes, hvor Haslund m\xc3\xb8tte sin s\xc3\xb8ster Nini Haslund Gleditsch og hennes mann Kristian Gleditsch. Begge fulgte med gulltransporten videre til Troms\xc3\xb8, Kristian Gleditsch etterhvert som Haslunds nestkommanderende._NEWLINE_Den 20. mai 1940 fulgte Haslund med de siste 18 tonn gull over til Storbritannia ombord i krysseren HMS \xc2\xabEnterprise\xc2\xbb._NEWLINE_Da det senere samme sommer ble besluttet \xc3\xa5 bringe gullreservene videre til USA, sto Haslund sammen med Ole Colbj\xc3\xb8rnsen for planleggingen av transporten i samarbeide med Bank of England. Den 15. juni fulgte han deler av gullbeholdningen over Atlanterhavet, ombord p\xc3\xa5 MS \xc2\xabBomma\xc2\xbb. Skipet ankom Baltimore den 28. juni._NEWLINE_Etter \xc3\xa5 ha fulgt gullet til Federal Reserve Bank of New York og Bank of Canada i Ottawa og avgitt rapport til norske myndigheter, ble Haslund v\xc3\xa6rende i USA. Under resten av krigen ledet han velferdsarbeidet for norske sj\xc3\xb8menn i USA. I 1947 ble han velferdssjef for den norske handelsfl\xc3\xa5ten.'